SUOMEN SATAMALIITTO RY

28.4.2016

**Asia: Vesilain käyttöoikeussääntelyn uudistaminen**

**Viite: Lausuntopyyntö OM 5/41/2015**

Oikeusministeriö pyytää Suomen Satamaliitto ry:ltä lausuntoa otsikkoasiassa. Vesilain käyttöoikeussääntelyn uudistamista pohtinut työryhmä esittää vesilain kiinteän omaisuuden lunastamista ja käyttöoikeuksien perustamista koskevan sääntelyn tarkistamiseksi siten, että säännökset ovat sopusoinnussa perustuslain 2 luvun säännösten kanssa.

Työryhmä esittää, että pakkolunastukseksi katsottavan, vesilain omaksi lunastamista ja siihen rinnastettavaa käyttöoikeuden perustamista voitaisiin toteuttaa, jos hanke olisi yleisen tarpeen vaatimaa. Lisäksi työryhmä ehdottaa väylänalitusten luvanvaraisuutta tarkistettavaksi siten, että vesi-, viemäri-, voima- ja muun johdon tekemistä valtaväylän (joen) alitse tarkoittavan hankkeen luvanvaraisuus määräytyisi jatkossa hankkeen vaikutusten perusteella. Johtojen sijoittaminen järvi- ja merialueille kulkuväylän ja vesilain 1 luvun 6 pykälän 1 momentissa tarkoitetun kapeikon alitse säilyisi edelleen luvanvaraisena hankkeen vaikutuksista riippumatta.

***Pakkolunastus ja siihen vaikutuksiltaan rinnastettavat käyttöoikeudet***

Vesilain mukainen oikeus lunastaa omaksi toiselle kuuluva alue ja sillä sijaitsevat rakennukset, laitteet ja rakennelmat kytkeytyvät yleisen edun kannalta tärkeisiin vesitaloushankkeisiin. Vesilain yleinen lunastusperuste koskee kaiken tyyppisiä toimintoja. Säännöstä täydentävät hanketyyppisidonnaiset erityiset lunastusperusteet. Esimerkiksi kulkuyhteyksien järjestäminen mainitaan yhteiskunnan toimivuuden kannalta elintärkeäksi toiminnoksi. Vesilain mukainen lupa lunastamiseen voidaan myöntää vesialueeseen kulkuväylään liittyvään yleiseen lastaus- ja ankkurointialueeseen tai satamaan.

Vaikutuksiltaan tosiasiallisesti pakkolunastukseen rinnastettavia tilanteita saattaa aiheutua perustettaessa käyttöoikeus esimerkiksi vesialueeseen kulkuväylään liittyvään yleiseen tai yksityiseen lastausalueeseen tai satamaan.

***Esitys satamatoiminnan näkökulmasta***

Keskeisin satamia koskeva muutosesitys koskee yksityisen sataman mahdolliseen perustamiseen liittyvä mahdollisuus vesilain mukaiseen pakkolunastukseen tai siihen rinnastettavaan käyttöoikeuden perustamiseen. Esityksen mukaan tässäkin tapauksessa hankkeen tulee olla yleisen tarpeen vaatima. Yleisen tarpeen käsitteen määrittelyssä otetaan huomioon hankkeen elinkeinopoliittiset näkökohdat.

Suomessa on varsin laaja ja hajautettu yleisten satamien verkko. Yleisten satamien ohella Suomessa toimii useita merkittäviä teollisuuden omia (yksityisiä) satamia kunkin yhtiön omia kuljetustarpeita varten. Satamanpitämisen elinkeino on vapautettu luvanvaraisuudesta kumoamalla yleisiä ja yksityisiä satamia koskevat lait (laki kunnallisista satamajärjestyksistä ja liikennemaksuista sekä laki yksityisistä yleisistä satamista) 31.12.2014 samassa yhteydessä, kun yleiset kunnallisesti omistetut satamat siirtyivät kuntien liikelaitoksista osakeyhtiömuotoisiksi yksityisoikeudellisiksi oikeushenkilöiksi. Koska satamanpitäminen ja uuden satamaelinkeinon käynnistäminen on mitä suurimmassa määrin satamainfrastruktuurin synnyttämiseen ja maankäyttöön liittyvä kokonaisuus, johon vaikuttaa moniportainen kaavaprosessi, ei luvanvaraisuuden poistuminen johda käytännössä uuden satamainfrastruktuurin hallitsemattomaan laajenemiseen.

Suomen Satamaliitto ry arvioi, ettei näköpiirissä ole Suomessa sijaitsevan satamaverkon mitenkään merkittävä laajentuminen nykyisestään, minkä vuoksi vesilain käyttöoikeussääntelyn uudistaminen esitetyllä – nykykäytäntöä hieman rajaavammalla – tavalla ei synnytä käytännön pulmia mahdollisia uusia (yksityisiä) satamia perustettaessa. Pakkolunastuksen tai siihen rinnastettavan käyttöoikeuden perustamisen kannalta on tärkeää, että tällaista yksityistä hanketta arvioidaan sen välittömistä ja välillisistä elinkeinopoliittisista lähtökohdista. Keskeisten (yksityisten ja yleisten) satamien kansallinen huoltovarmuusrooli puolestaan johtaa mahdollisen hankkeen katsomiseksi yleistä luonnetta omaavaksi.

Suomen Satamaliitto ry:llä ei ole huomautettavaa työryhmän mietintöön.

SUOMEN SATAMALIITTO RY

Annaleena Mäkilä